Diari Oficial de la Generalitat Valenciana


Sumari del DOGV 7997, del 10-03-2017 (2017/1760)

RESOLUCIÓ de 14 de febrer de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 53/16-AIA Utiel.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7997

Data del DOGV
:   10-03-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1760


Data del document
:   14-02-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 14 de febrer de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient número 53/16-AIA Utiel. [2017/1760]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient número 53/16-AIA Utiel.  
  
«Declaració d'impacte ambiental  
Expedient: 53/16-AIA.  
Títol: ampliació d'explotació porcina d'engreix.  
Promotor: Ana Carmen Fernández Llahosa.  
Autoritat substantiva: Ajuntament d'Utiel.  
Ref. òrgan substantiu: LA 25/G 2589/2015 llicència ambiental.  
Localització: parcel·les 310 i 311 del polígon 15 del terme municipal d'Utiel (València).  
  
Descripció del projecte  
1r Objecte del projecte:  
L'objecte del projecte és la sol·licitud de llicència ambiental d'acord amb la Llei 6/2014, de prevenció, qualitat i control ambiental d'activitats a la Comunitat Valenciana, per a una ampliació d'una explotació porcina d'engreix, ubicada en la localitat d'Utiel, província de València.  
  
2n. Descripció del projecte segons la documentació aportada:  
El projecte proposat consisteix en l'ampliació d'una explotació porcina d'engreix, existent en la parcel·la 311 del polígon 15 del municipi d'Utiel. Aquesta granja es va sotmetre en el seu moment al tràmit d'avaluació d'impacte ambiental amb el número d'expedient 247/06-AIA, que va finalitzar l'1 de febrer de 2007 amb declaració d'impacte ambiental favorable condicionada, per a una capacitat de 1.014 places. No obstant això, en l'activitat s'allotgen 1.376 animals.  
L'explotació es troba inscrita en el registre d'explotacions ramaderes amb llibre d'explotació número ES529057169343.  
L'ampliació sol·licitada suposa la construcció d'una nova nau amb capacitat per a 1.200 places d'engreix de 20-100 kg. En la nau existent passarien a allotjar-se 1.300 animals. En definitiva, l'explotació resultant després de l'ampliació proposada tindrà una capacitat per a un màxim de 2.500 places de porcí d'engreix de 20-100 kg.  
Inicialment es proposava la instal·lació de la nau d'ampliació en la parcel·la 279, contigua amb les parcel·les 310 i 311. No obstant això, durant la tramitació de l'expedient la promotora decideix ubicar la nau en la parcel·la 311, paral·lela a la nau existent.  
La granja s'ubica en les parcel·les 310 i 311 del polígon 15 d'Utiel, en sòl no urbanitzable comú. Dista aproximadament 4 km del nucli urbanitzat més pròxim.  
La nova nau tindrà unes dimensions exteriors de 90,00 m de longitud per 14,00 d'amplària. Estarà dividida en dos zones de treball simètriques separades per un corredor central de 14 x 2,70 m pel qual es manejaran els animals per a càrrega i descàrrega i on s'ubicarà la presa d'arreplega de purins per a la neteja de la fossa d'arreplega de purins.  
  
La distribució de superfícies construïdes en l'explotació ramadera és la següent:  
Nau existent: 695,75 m².  
Nau ampliació: 1.168,75 m².  
Local tècnic: 43,90 m².  
Magatzem: 42,00 m².  
Total superfície construïda: 1.950,40 m².  
A) Procés productiu:  
El procés productiu consisteix en la recepció d'animals amb uns 2 mesos d'edat i pes aproximat de 18-20 kg, que romandran en la granja per al seu engreix fins que arriben a 100-105 kg de pes, moment en què es destinaran a escorxador.  
Cada cicle tindrà una duració mitjana de 4 a 5 mesos, inclòs el buit sanitari posterior, per la qual cosa, si no es produeixen condicionants adversos, es produiran 2,5 cicles a l'any.  
En el procés de producció no intervé maquinària ni combustible a excepció dels mitjans auxiliars per a l'extracció dels residus animals.  
  
L'explotació estarà atesa per una única persona.  
B) Instal·lacions:  
- Tanca: tot el perímetre de l'explotació es troba tancat per a permetre l'accés a l'activitat exclusivament a personal autoritzat.  
- Gual sanitari i sistemes per a evitar la transmissió de vectors: l'explotació disposarà d'un gual sanitari en l'entrada per a desinfectar els pneumàtics dels vehicles que accedisquen a l'activitat.  
- Subministrament d'aigua: el subministrament d'aigua es realitza des d'un pou existent en una de les parcel·les que integren l'explotació.  
- Electricitat: la granja s'abasteix d'energia elèctrica a través d'un generador elèctric.  
- Alimentació: l'explotació disposa de sitges tancades per a l'emmagatzematge de pinso des dels quals es distribueix l'aliment a l'interior de les naus.  
C) Gestió dels purins.  
Per a l'arreplega dels purins es disposa de fosses per davall de les naus sobre les quals es troba l'engraellat de reixa. Totes les fosses tenen solera i murs de formigó armat impermeabilitzats en la cara interior amb lluït de morter remolinat. Així mateix, les fosses es dissenyen amb pendent adequat per a la conducció dels purins a la presa d'extracció. El tècnic redactor del projecte certifica l'estanquitat i impermeabilitat de les fosses, assegurant que no es produirà cap tipus de filtració de purins al sòl.  
La gestió proposada per als purins generats en l'explotació és a través de la seua aplicació agronòmica a camps de cultiu.  
E) Gestió d'altres residus. Per a la retirada i gestió de cadàvers, l'explotació té contractada una assegurança de retirada de cadàvers. Respecte als residus derivats dels tractaments sanitaris als animals i dels tractaments de buit sanitari, s'ha realitzat un contracte amb una empresa gestora.  
F) Aigües pluvials i residuals:  
Les aigües pluvials arreplegades sobre les cobertes de les naus aboquen directament al sòl de la parcel·la sense escolaments.  
Quant a les aigües sanitàries procedents dels lavabos, es canalitzen a les trapes de purins i es gestionen se conjuntament amb aquests.  
Tramitació administrativa  
L'expedient s'inicia el 29 d'abril de 2016, amb la recepció d'un escrit de l'Ajuntament d'Utiel en què sol·licita l'emissió de la declaració d'impacte ambiental del projecte d'ampliació d'explotació porcina d'engreix. L'escrit adjunta projecte tècnic i estudi d'impacte ambiental, així com resultat de la informació pública de l'expedient i certificat de compatibilitat urbanística.  
El 24 de juny de 2016 es remet ofici a l'Ajuntament d'Utiel en què es comunica l'inici d'actuacions i se sol·licita documentació addicional.  
El 2 de setembre de 2016, el representant de la titular remet documentació complementària que s'incorpora a l'expedient a l'espera de la seua remissió oficial a través de l'òrgan substantiu.  
En la nova informació es detecta un canvi en la ubicació de la nau d'ampliació. S'indica que finalment s'ubicarà en la parcel·la 311 al costat de la nau existent, i no en la parcel·la 279. En conseqüència, el 28 de setembre de 2016 se sol·licita de l'ajuntament remissió d'informe de patrimoni per a la parcel·la 311.  
Paral·lelament, el 29 de setembre de 2016 es rep de l'Ajuntament d'Utiel la documentació remesa el 2 de setembre.  
Finalment, el 14 d'octubre de 2016 l'Ajuntament d'Utiel remet una còpia de l'informe requerit.  
Tràmit d'informació pública  
El tràmit d'informació pública del projecte es va dur a terme per mitjà de notificació a contigus, anunci en el tauler d'edictes de l'Ajuntament d'Utiel i inserció de l'anunci en el Butlletí Oficial de la Província de València número 245, de data 23 de desembre de 2015.  
El certificat d'informació pública, de data 26 d'abril de 2016 i firmat digitalment pel secretari en funcions de l'ajuntament amb el vistiplau de l'alcalde, indica que transcorregut el termini de 30 dies hàbils no s'han presentat al·legacions.  
Informes considerats  
No s'ha estimat necessari realitzar consultes específiques a organismes sectorials perquè en tractar-se d'una ampliació en una de les parcel·les on ja s'exerceix l'activitat, i atés que l'expedient previ es va resoldre en 2007 es considera que no han variat els condicionants relatius a l'emplaçament del projecte.  
No obstant això, en l'expedient consten els informes següents:  
- Informe, de 3 d'octubre de 2016, dels serveis veterinaris de l'OCAPA de la Plana d'Utiel, favorable a l'ampliació projectada.  
- Certificat de compatibilitat urbanística de l'ampliació proposada, firmat electrònicament el 28 d'abril de 2016 pel secretari en funcions de l'ajuntament amb el vistiplau de l'alcalde president.  
- Certificat d'informe de valoració de l'activitat de l'enginyer tècnic agrícola de l'Ajuntament d'Utiel. Firmat electrònicament el 26 d'abril de 2016 pel secretari en funcions de l'ajuntament amb el vistiplau de l'alcalde president.  
Consideracions ambientals  
1r. L'activitat s'exerceix en sòl no urbanitzable comú i, d'acord amb el certificat de compatibilitat urbanística, és compatible amb el planejament vigent.  
2n. L'ampliació proposada es manté dins dels límits de la tanca perimetral existent.  
3r. Contrastada la parcel·la on s'ubica el projecte amb la cartografia disponible en la Conselleria d'Agricultura, Medi Ambient, Canvi Climàtic i Desenvolupament Rural, s'observa que:  
- Les parcel·les on s'ubica el projecte no es troben sotmeses a cap tipus de risc, ni d'inundació, ni de lliscament o despreniment. Tampoc hi ha afeccions territorials derivades de la proximitat d'elements naturals o infraestructures.  
- La ubicació de l'actuació no es troba en l'àmbit de cap figura de protecció arreplegada en la Llei 11/1994, de 27 de desembre, de la Generalitat, d'espais naturals protegits de la Comunitat Valenciana. La figura de protecció més pròxima és el lloc d'interés comunitari (LIC) Sierra del Negrete, que supera els 5 km de distància a l'explotació.  
  
- Tampoc s'ha localitzat, d'acord amb el banc dades de la biodiversitat, cap espècie de flora o fauna protegides als voltants de la ubicació de l'activitat.  
- L'emplaçament del projecte no afecta terreny forestal d'acord amb el pla d'acció territorial forestal de la Comunitat Valenciana (PATFOR).  
  
No obstant això, ha de considerar-se que la localitat d'Utiel està inclosa entre els municipis designats com zones vulnerables a la contaminació de les aigües per nitrats procedents de fonts agràries, d'acord amb el Decret 218/2009, de 4 de desembre, del Consell.  
L'explotació s'ubica a una distància aproximada de 4.000 m dels nuclis urbans més pròxims, Las Cuevas i Los Corrales, aldees de la localitat d'Utiel la població conjunta de les quals no arriba als 1.000 habitants. Quant a distàncies a altres explotacions ramaderes, no n'hi ha cap als voltants de l'activitat.  
4t. Els principals aspectes mediambientals del projecte són:  
A) Capacitat de l'explotació.  
La capacitat de l'explotació després de l'ampliació és de 2.500 porcs d'engreix de 20-100 kg, 1.300 dels quals s'allotjaran en la nau existent i 1.200 en la nau a construir.  
Encara que les instal·lacions admeten una ocupació superior, la titular, a fi d'evitar el tràmit d'autorització ambiental integrada, es limita a una ocupació màxima de 2.500 places d'engreix de 20-100 kg.  
S'adverteix severament a la promotora que el límit per a passar pel tràmit d'autorització ambiental integrada són els 2.500 animals. En cap moment es podrà superar aquesta capacitat en l'explotació.  
B) Gestió de purins.  
La gestió proposada per als purins generats en l'explotació és per mitjà de la seua aplicació agronòmica a camps de cultiu.  
Per a una capacitat de 2.500 places, es generen: 5.375 m³/any de purins i 18.125 kgN/any.  
La capacitat d'emmagatzematge corresponent a les fosses interiors de les naus és de:  
- Nau existent: 2 fosses de 298,2 m³: 596,4 m³.  
- Nau ampliació: 2 fosses de 411,6 m³: 823,2 m³.  
- Capacitat total d'emmagatzematge: 1.419,6 m³.  
D'aquesta manera, es compleixen les necessitats d'emmagatzematge mínimes establides per la normativa.  
Quant a la gestió dels purins per mitjà de la seua aplicació a cultius, considerant una aplicació màxima de 170 kgN/ha i any, es requeriria una superfície agrícola mínima de: 106 ha per a l'explotació resultant després de l'ampliació. No obstant això, aquesta dosi màxima ha de corregir-se per a adaptar-la a les exigències dels distints cultius.  
S'aporten compromisos d'acceptació de purins per part d'agricultors propietaris de parcel·les de cultiu que justifiquen un total de 197,60 ha. Tots els compromisos identifiquen les parcel·les amb la superfície corresponent i el cultiu a què es destinen i fan, així mateix, menció expressa de compromís d'exclusivitat amb l'explotació ramadera.  
  
Els cultius corresponents a les parcel·les justificades es distribueixen entre fruites seques, olivera, vinya, pastos i terres laborables.  
Se n'exclouen els pastos perquè es considera que no compleixen els criteris establits en el codi valencià de bones pràctiques agràries. Per a la superfície restant es compleixen criteris adequats de dosificació de nitrogen.  
Així mateix, contrastades les parcel·les proposades per a aplicació de purins amb les dades que consten en el sistema d'informació geogràfica de parcel·les agrícoles (SIGPAC) de la Generalitat Valenciana no es detecten discrepàncies entre la informació aportada i la disponible en l'esmentat sistema d'informació. Tampoc es detecten incompliments en els criteris del codi de bones pràctiques agràries, més enllà de les parcel·les destinades a pastos que es detrauen del total com ja s'ha assenyalat.  
  
C) Gestió de cadàvers i altres residus:  
C.1. Gestió de cadàvers. S'aporta còpia de la línia 415 d'Agroseguro, corresponent a retirada i destrucció de cadàvers, per a la campanya 2015.  
Respecte d'això s'indica que la línia contractada per al dit any assegurava un total de 1.450 animals, dada que contradeia la capacitat de l'explotació autoritzada segons declaració d'impacte ambiental d'1 de febrer de 2007: 1.014 places d'engreix.  
Qüestionada la promotora respecte d'això, va confirmar que efectivament havia superat la capacitat autoritzada en la resolució esmentada.  
D'altra banda, es va requerir declaració responsable d'ampliació del contracte per a cobrir la capacitat resultant de l'explotació després de l'ampliació proposada. El compromís d'ampliació de l'assegurança de retirada de cadàvers es va aportar el 29 de setembre de 2016.  
C.2. Gestió de residus de tractaments veterinaris i de tractaments de buit sanitari. Els residus d'aquests tractaments els arreplega Consenur, SL, que disposa d'autorització 113/RTA/RTP/CV. Per a acreditar aquest terme s'aporta contracte amb la gestora.  
Contrastades les dades en la pàgina web de la Direcció General de Qualitat Ambiental, es comprova que en data d'emissió d'aquesta resolució la mercantil Consenur, SL, efectivament disposa de l'autorització indicada, que li faculta per a la retirada i gestió dels residus indicats.  
  
D) Consums de recursos naturals: l'increment més significatiu de consum de recursos naturals derivat de l'ampliació proposada es produeix en l'aigua.  
D.1. Consum d'aigua en l'explotació. En la documentació aportada inicialment no es justificaven les demandes d'aigua per a l'explotació una vegada realitzada l'ampliació proposada. A requeriment del Servei d'Avaluació d'Impacte Ambiental es va realitzar una estimació dels consums previstos en l'explotació:  
- Manteniment del gual de desinfecció: 48 m³/any.  
- Desinfecció de les instal·lacions de l'explotació: la documentació suposa un consum de 70 l/plaça i cicle per a la neteja, la qual cosa suposa 420 m³/any.  
- Beguda dels animals: s'estima un consum mitjà diari de 8,3l/animal, resultant un total per a la capacitat de l'explotació de 5.913,75 m³/any.  
- Neteja del personal: la documentació considera un consum de 3 m³/any.  
En definitiva, les necessitats d'aigua de l'explotació són de 6.384,75 m³/any.  
D.2. Disponibilitat d'aigua per a abastir aquestes necessitats: entre la documentació aportada inicialment s'incloïa una Resolució de 26 de maig de 2004, de la Confederació Hidrogràfica del Xúquer, de concessió d'extracció d'aigua.  
No obstant això, la resolució especificava que l'autorització d'ús era exclusiva per a la parcel·la on s'ubica el pou (parcel·la 311 del polígon 15), i que el volum a extraure es limitava a un màxim de 4.183,76 m³/any.  
Per això, a fi que l'abastiment d'aigües de l'explotació ampliada mantinguera la legalitat, es va requerir a la promotora que sol·licitara la modificació de la concessió d'extracció d'aigües en els termes següents:  
  
- Incloure l'autorització d'ús en la parcel·la 279 del polígon 15.  
- Augmentar el volum d'extracció autoritzat fins a una quantitat suficient per a l'abastiment de l'explotació amb la capacitat resultant després de l'ampliació.  
No obstant això, en manifestar la promotora la seua intenció de realitzar finalment l'ampliació en la mateixa parcel·la on ja s'estava realitzant l'activitat (parcel·la 311 del polígon 15), construint la nau junt amb la nau existent, la modificació de la concessió d'aigües només necessitava realitzar-se quant al volum a extraure anualment.  
La promotora adjunta còpia de la sol·licitud de modificació del volum a extraure anualment (7.000 m³ com a màxim) en la concessió d'extracció d'aigües. No obstant això, en la data de l'emissió d'aquesta resolució no es disposa de la resolució de la Confederació Hidrogràfica del Xúquer respecte a l'ampliació de cabal a extraure en el pou.  
La viabilitat de l'ampliació està vinculada a la concessió d'augment de volum a extraure del pou, per la qual cosa la present declaració d'impacte ambiental es condiciona a la resolució favorable de la Confederació Hidrogràfica del Xúquer (atenent el que disposa l'article 54 del Reial decret legislatiu 1/2001, de 20 de juliol, pel qual s'aprova el text refós de la Llei d'aigües).  
No obstant això, no ha d'atorgar-se la llicència ambiental a l'ampliació sol·licitada fins que no es dispose de la resolució de l'organisme de conca.  
E) Afecció a la qualitat atmosfèrica:  
E.1. Emissió de gasos. Les principals emissions a l'atmosfera generades en una explotació de porcs d'engreix consisteixen en amoníac, òxid nitrós i metà procedents de l'allotjament dels animals, i de l'emmagatzematge i maneig dels purins.  
Així mateix, es produeixen emissions a l'atmosfera derivades del trànsit de vehicles de motor, així com de la combustió per a la generació d'electricitat. S'haurà d'incloure en el programa de vigilància ambiental el manteniment adequat de maquinària i vehicles de l'activitat.  
Quantes a les olors derivades d'aquestes emissions, la distància als nuclis urbans més pròxims garanteix que les molèsties produïdes en la població no siguen de consideració.  
E.2. Emissió de partícules en suspensió. En les explotacions ramaderes intensives es generen partícules en suspensió, procedents principalment del pinso i dels animals. Les sitges d'emmagatzematge de pinso són tancades, així com el sistema de distribució, per la qual cosa les pèrdues en el procés de distribució no es consideren significatives.  
E.3. Emissió de soroll. El projecte estima que els nivells normals de pressió sonora en l'explotació seran de 67 dB(A), podran superar puntualment els 93 dB(A) durant algunes activitats com el subministrament del pinso. S'indica que els tancaments de les naus absorbiran gran part d'aquests nivells. S'afig que el caràcter aïllat de l'explotació suposa absència d'afecció.  
Les consideracions i càlculs en matèria acústica realitzats en la documentació aportada es consideren adequats i suficients per a garantir que no se superen els nivells d'emissió sonors establits per la llei.  
  
F) Paisatge: impacte visual.  
L'ampliació proposada no suposa variació de la tanca perimetral, la nova nau s'edificarà en paral·lel amb l'existent i no suposa una major alçària de carener, per la qual cosa la visual des de la carretera i el camí d'accés es mantindrà pràcticament inalterada.  
5é. L'estudi d'impacte ambiental del projecte inclou el preceptiu programa de vigilància ambiental que preveu, entre altres aspectes a vigilar periòdicament:  
- Comprovar l'absència de fissures i desbordaments de purins en les fosses d'arreplega.  
- Adequada gestió de cadàvers.  
- Comprovar l'estat de sitges d'emmagatzematge, mensualment.  
- Revisar l'estat de la tanca perimetral i de les malles ocellaires de les finestres mensualment.  
- Correcta desinfecció de les instal·lacions.  
- Auditoria acústica anual.  
- Comprovació de l'estat del gual de desinfecció de vehicles.  
- Controlar l'accés de personal alié a l'explotació i l'ús de roba de visita.  
Es considera un programa de vigilància ambiental adequat per a l'activitat a desenvolupar.  
La documentació assenyala que s'elaborarà un informe de seguiment que romandrà a disposició dels organismes competents, així com informes especials quan es presenten situacions especials, tant en fase de construcció com en fase d'explotació. No obstant això, no s'especifica la periodicitat amb què s'elaboraran els informes de seguiment.  
  
Respecte d'això s'indica que tota la documentació derivada del programa de vigilància ambiental haurà d'incloure's en un arxiu únic i que haurà de realitzar-se un informe anual de seguiment on es resumiran les circumstàncies i els resultats dels diferents controls realitzats, així com, si és el cas, la necessitat d'implantar noves mesures correctores o de modificar les existents.  
6é. Manteniment:  
Dins del programa de vigilància ambiental ha d'incloure's un protocol de manteniment de la maquinària i instal·lacions de l'explotació a fi d'optimitzar el seu rendiment, en particular pel que fa a la combustió per a la generació d'electricitat, fugues de fluids i emissions de sorolls.  
  
En tot cas, la maquinària i les instal·lacions hauran de superar les inspeccions tècniques preceptives d'acord amb la legislació sectorial corresponent.  
7é. En el procés d'avaluació ambiental del projecte es va detectar que en l'expedient no es trobava l'informe vinculant emés per l'òrgan competent en matèria de cultura, preceptiu d'acord amb l'article 11 de la Llei 4/1998, d'11 de juny, de patrimoni cultural valencià.  
  
D'altra banda, el promotor havia manifestat que la nau objecte de l'ampliació s'anava a ubicar en la parcel·la 311, junt amb la nau existent, i no en la parcel·la 279 com inicialment s'havia proposat.  
Aquesta circumstància suposa que, atés que l'ampliació es realitza en la mateixa parcel·la on ja s'exerceix l'activitat, l'informe d'absència d'afecció a patrimoni cultural corresponent a l'explotació existent donaria cobertura així mateix a l'ampliació que ara es proposa.  
  
L'antecedent administratiu del present procediment d'avaluació d'impacte ambiental és l'expedient 247/06-AIA. L'expedient va finalitzar amb declaració d'impacte ambiental favorable que condicionava la concessió de la llicència ambiental a la disponibilitat de l'informe favorable de patrimoni cultural que el titular de l'activitat havia de presentar davant de l'òrgan substantiu.  
En conseqüència, es va sol·licitar de l'Ajuntament d'Utiel la remissió de l'esmentat informe per a adjuntar-lo a ambdós expedients. Aportat l'informe per l'ajuntament, queda constància que l'ampliació proposada no suposarà afecció al patrimoni cultural valencià.  
Consideracions jurídiques  
El projecte examinat constitueix, segons el que preveu l'apartat 1.h, annex I, del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'execució de la Llei 2/1989, de 3 de març, d'impacte ambiental, modificat pel Decret 32/2006, de 10 de març, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5é de la Llei d'impacte ambiental i concordants del seu reglament.  
En l'expedient s'han observat els tràmits previstos en la Llei 21/2013, de 9 de desembre, d'avaluació ambiental, i en les altres disposicions que se li apliquen.  
L'article 5 de la Llei 21/2013, de 9 de desembre, d'avaluació ambiental, atribueix a l'òrgan ambiental la competència en l'anàlisi tècnica dels expedients d'avaluació ambiental i en la formulació de les declaracions d'impacte ambiental dels projectes sotmesos a aquesta.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural (modificat pel Decret 80/2016, 1de de juliol, del Consell), atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la resolució següent:  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que se li apliquen, el projecte d'ampliació d'explotació porcina d'engreix, promogut per Ana Carmen Fernández Llahosa, que s'ubicarà en les parcel·les 310 i 311 del polígon 15, en el terme municipal d'Utiel (València), sempre que es desenvolupe d'acord amb el que estableix l'estudi d'impacte ambiental, el projecte tècnic i la resta de documentació aportada, així com els condicionants del punt segon de la present resolució.  
  
Segon  
Se supedita l'execució del projecte esmentat al compliment dels condicionants següents:  
1. El sentit favorable de la present resolució:  
1r Empara una capacitat màxima de 2.500 animals en l'explotació.  
2n Queda supeditat a l'obtenció, prèvia a la concessió de la llicència ambiental, de la resolució de la Confederació Hidrogràfica del Xúquer de l'ampliació del volum d'extracció del pou siti en la parcel·la 311 del polígon 15 fins a un màxim de 7.000 m³/any.  
2. Entre la superfície de cultiu compromesa per a la gestió dels purins per mitjà de la seua aplicació agronòmica a aquestes, s'exclouran totes les parcel·les destinades a pastos.  
3. La titular de l'explotació ampliarà la pòlissa de l'assegurança d'arreplega de cadàvers per a cobrir la capacitat total de l'explotació. L'acreditació de l'ampliació d'assegurança s'aportarà a l'òrgan substantiu.  
4. En el programa de vigilància ambiental s'inclourà un protocol de manteniment de la maquinària i instal·lacions de l'explotació.  
5. Es portarà un registre documentat del programa de vigilància ambiental als efectes d'acreditar l'execució i adopció de les mesures preventives i correctores proposades i la comprovació de la seua eficàcia. Aquest registre inclourà un informe anual de seguiment on es resumiran les circumstàncies i els resultats dels diferents controls realitzats. També s'hi inclourà el resultat dels controls i autocontrols periòdics legalment exigibles i tota la documentació relativa a accidents. La documentació del programa de vigilància ambiental estarà a disposició de les autoritats competents.  
6. Qualsevol modificació o ampliació del projecte presentat, així com si es detecta algun impacte ambiental no previst en l'estudi d'impacte ambiental, haurà de comunicar-se a l'òrgan ambiental competent, que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra la present resolució, per ser un acte de tràmit, no es pot interposar cap recurs; sense perjudici que puguen utilitzar-se els mitjans que en defensa dels seus drets estimen pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 41.3 de la Llei 21/2013, de 9 de desembre, d'avaluació ambiental.  
  
La regulació de la vigència de la present declaració d'impacte ambiental serà l'establida en l'article 43 de l'esmentada Llei 21/2013, de 9 de desembre, d'avaluació ambiental.  
  
València, 22 de desembre de 2016.- El director general de Medi Natural i d'Avaluació Ambiental: Antoni Marzo i Pastor.»  
  
València, 14 de febrer de 2017.- El director general de Medi Natural i d'Avaluació Ambiental: Antoni Marzo i Pastor.